ΓΡΑΠΤΗ ΕΡΩΤΗΣΗ E-2502/01

υποβολή: Bart Staes (Verts/ALE) προς το Συμβούλιο

(14 Σεπτεμβρίου 2001)

Θέμα: Η συνεχιζόμενη παραβίαση των ανθρωπίνων δικαιωμάτων στην Τουρκία και του Κουρδιστάν

Απαντώντας στην ερώτηση Ε- 1563/00(1), το Συμβούλιο εκφράζει την ανησυχία του όσον αφορά την κατάσταση των ανθρωπίνων δικαιωμάτων στην Τουρκία, μεταξύ άλλων τη χρήση βασανιστηρίων. Έκτοτε έχουν ληφθεί σοβαρές πληροφορίες σχετικά με βασανιστήρια και κακή μεταχείριση κρατουμένων στην Τουρκία, τούτο δε όχι μόνο στο Κουρδιστάν αλλά και σε άλλες περιοχές.

Σύμφωνα με το Συμβούλιο, η τουρκική κυβέρνηση έχει αναγνωρίσει απροκάλυπτα την πρακτική των βασανιστηρίων. Οι αρμόδιες αρχές προτίθενται να λάβουν ορισμένα μέτρα προκειμένου να τεθεί τέρμα στη χρήση βασανιστηρίων στην Τουρκία και να εξαγγείλουν προγράμματα για νέα μέτρα. Το Συμβούλιο θα εξακολουθήσει να παρακολουθεί την κατάσταση και να ενθαρρύνει την Τουρκία στο να λάβει όλα τα αναγκαία μέτρα για να εξασφαλίσει τον πλήρη σεβασμό των ανθρωπίνων δικαιωμάτων.

Ωστόσο, σχεδόν ένδεκα μήνες μετά από τη δήλωση αυτή του Συμβουλίου, η κατάσταση των ανθρωπίνων δικαιωμάτων στην Τουρκία φαίνεται να έχει επιδεινωθεί. Η τουρκική ένωση για τα δικαιώματα του ανθρώπου, μία από τις πλέον αξιοσέβαστες ενώσεις για την προάσπιση των ανθρωπίνων δικαιωμάτων αναφέρθηκε, την Πέμπτη 23 Αυγούστου 2001 (πηγή: Reuters), σε σημαντική αύξηση του αριθμού των βασανιστηρίων.

Κατά το πρώτο εξάμηνο του 2001, τουλάχιστον 435 άτομα παραπονέθηκαν για βασανιστήρια, έναντι 263 κατά την ίδια περίοδο του παρελθόντος έτους και 334 το 1999. Πέραν τούτου 1 519 άτομα κατηγορήθηκαν δημοσίως για τη γνώμη που εξέφρασαν προφορικά ή σε γραπτά. Κατά συνέπεια, η κατάσταση των ανθρωπίνων δικαιωμάτων στην Τουρκία ουδόλως έχουν βελτιωθεί.

Προσυπογράφει το Συμβούλιο τη διαπίστωση της τουρκικής ένωσης για τα ανθρώπινα δικαιώματα· α) Εάν ναι, στο πλαίσιο του πολιτικού διαλόγου με τις τουρκικές αρχές είναι διατεθειμένο το Συμβούλιο να ζητήσει διευκρινίσεις σχετικά με τα ανωτέρω· β) Εάν όχι, αρνείται το Συμβούλιο να παραδεχτεί τις διαπιστώσεις της τουρκικής ένωσης για τα ανθρώπινα δικαιώματα και κρίνει ότι έχει βελτιωθεί στην Τουρκία η κατάσταση όσον αφορά τα ανθρώπινα δικαιώματα·

(1) ΕΕ C 81 E της 13.3.2001, σελ. 55.

Απάντηση

(1η Μαρτίου 2002)

Το Συμβούλιο συνεχίζει να παρακολουθεί με μεγάλη προσοχή την κατάσταση των ανθρωπίνων δικαιωμάτων στην Τουρκία. Το Συμβούλιο λαμβάνει σοβαράπόψη του τις πρόσφατες εκθέσεις των τουρκικών ενώσεων ανθρωπίνων δικαιωμάτων, οι οποίες δείχνουν αύξηση του αριθμού των βασανιστηρίων.

Το ζήτημα της κατάστασης των ανθρωπίνων δικαιωμάτων στην Τουρκία, και οι διάφορες πτυχές του, μεταξύ των οποίων η συνέχιση της χρήσης βασανιστηρίων (παρά τα μέτρα που έλαβαν οι τουρκικές αρχές για να δώσουν τέλος στις πρακτικές αυτές), τέθηκε πρόσφατα κατά την επίσκεψη της ευρωπαϊκής τρόικας των πολιτικών διευθυντών στην Άγκυρα, στις 1 Οκτωβρίου 2001, στα πλαίσια ενός ειλικρινούς πολιτικού διαλόγου.

Εν προκειμένω, εφιστάται η προσοχή του αξιότιμου κ. Βουλευτή στο γεγονός του ότι το Τουρκικό Κοινοβούλιο ψήφισε, στις 3 Οκτωβρίου 2001, μία σειρά συνταγματικών τροποποιήσεων, με τις οποίες η Τουρκία πλησιάζει τα διεθνή πρότυπα στο θέμα των ανθρωπίνων δικαιωμάτων.